Arhiepiscopul Ioachim al Romanului și Bacăului a oficiat duminică Sfânta Liturghie la Biserica „Sfântul Mare Mucenic Gheorghe” din Bacău, cu ocazia aniversării a 90 de ani de la înființarea lăcașului de cult.
Pe această cale, Înaltpreasfinția Sa și-a exprimat aprecierea pentru activitatea duhovnicească a preoților parohi și a vorbit, de asemenea, despre importanța unei vieți trăite în comuniune.
„Uneori avem îndoieli și atunci Biserica ne oferă momente în care noi regăsim calea cea dreaptă, de la care ne derobăm uneori. De aceea este important ca să ne regăsim în comuniunea Bisericii, unde luăm exemplul celuilalt, sau ne odihnim în celălalt, întru Hristos înviat, Domnul Istoriei”.
„Aici se păstrează partea liturgică foarte bine, ca dovadă că aici sunt preoți slujitori care au această înclinație pentru studiu, dar și pentru liturgic în misiunea Bisericii noastre în timpul pe care îl trăim”.
„Părinții actuali s-au aplecat asupra bisericii care are o arhitectură și activitate spirituală cu totul aparte, pe care eu o admir și o binecuvântez”, a adăugat Părintele Arhiepiscop.
Sărbătoarea a ocazionat și aducerea icoanei făcătoare de minuni a Maicii Domnului de la Mănăstirea Giurgeni, care datează de la jumătatea secolului 18.
Începând cu anul 2022, la Biserica „Sfântul Mare Mucenic Gheorghe” din Bacău au fost întreprinse numeroase lucrări de restaurare și înfrumusețare, motiv pentru care Înaltpreasfințitul Părinte Ioachim a oferit la final distincții tuturor celor implicați în reabilitarea lăcașului de cult.
Foto credit: Arhiepiscopia Romanului și Bacăului